सेंसेक्स 446 अंक बढ़कर 63,416 पर बंद, HDFC लाइफ का शेयर 5.50% चढ़ा
BSE NSE Sensex Today, Stock Market Latest Updates मंगलवार (27 जून) को शेयर बाजार में तेजी देखने को मिल रही है। सेंसेक्स 181 अंक बढ़कर 63,151 के स्तर पर खुला। वहीं निफ्टी में 57 अंक की तेजी रही
आज यानी मंगलवार (27 जून) को शेयर बाजार में तेजी देखने को मिली है। सेंसेक्स 446 अंक बढ़कर 63,416 के स्तर पर बंद हुआ। वहीं निफ्टी में 126 अंक की तेजी रही और यह 18,817 के स्तर पर बंद हुआ। सेंसेक्स के 30 शेयरों में से 27 में तेजी और 3 में गिरावट देखने को मिली है। HDFC लाइफ के शेयर में आज 5.50% की तेजी रही।
निफ्टी पर बैंक, फाइनेंशियल, ऑटो, आईटी, मेटल, फार्मा सहित ज्‍यादातर इंडेक्‍स हरे निशान में बंद हुए हैं। FMCG और ऑयल एंड गैस इंडेक्स लाल निशान में बंद हुआ है। मंगलवार को रुपया अमेरिकी डॉलर के मुकाबले 2 पैसे मजबूत होकर 82.03 रुपए पर बंद हुआ।
HDFC-HDFC बैंक का मर्जर 1 जुलाई से इफेक्टिव होगा
हाउसिंग डेवलपमेंट फाइनेंस कॉरपोरेशन (HDFC) और HDFC बैंक का मर्जर 1 जुलाई 2023 से इफेक्टिव होगा। HDFC के वाइस चेयरमैन और CEO केकी मिस्त्री ने बताया कि HDFC के शेयर की डीलिस्टिंग 13 जुलाई से इफेक्टिव हो जाएगी। यानी इस तारीख से हाउसिंग फाइनैंस कंपनी HDFC के शेयर स्टॉक एक्सचेंज से हट जाएंगे।
HDFC लिमिटेड और HDFC बैंक के विलय के तहत निवेशकों को HDFC के 25 शेयर्स के बदले HDFC बैंक के 42 शेयर्स दिए जाएंगे। यानी अगर आपके पास HDFC लिमिटेड के 10 शेयर हैं तो मर्जर के तहत आपको 17 शेयर मिलेंगे।
आज खुला साइएंट DLM का IPO
इलेक्ट्रिक मैन्युफैक्चरिंग सर्विस उपलब्ध कराने वाली कंपनी साइएंट DLM का IPO आज ओपन हो गया है। इस इनिशियल पब्लिक ऑफरिंग यानी IPO के जरिए कंपनी 592 करोड़ रुपए जुटाना चाहती है। रिटेल निवेशक इस IPO के लिए 27 जून से 30 जून तक बिडिंग कर सकते हैं।
10 जुलाई को कंपनी के शेयर्स बॉम्बे स्टॉक एक्सचेंज (BSE) और नेशनल स्टॉक एक्सचेंज (NSE) पर लिस्ट होंगे। इसके अलावा सोमवार (26 जून) को ड्रोन बनाने वाली कंपनी आइडियाफोर्ज टेक्नोलॉजी लिमिटेड का IPO ओपन हुआ है, जिसके लिए आप 29 जून तक बिडिंग कर सकते हैं।
कल बाजार में रहा फ्लैट कारोबार
इससे पहले कल यानी सोमवार (26 जून) को शेयर बाजार में फ्लैट कारोबार देखने को मिला। सेंसेक्स 9 अंक गिरकर 62,970 के स्तर पर बंद हुआ। वहीं निफ्टी में 25 अंक की तेजी रही और यह 18,691 के स्तर पर बंद हुआ।
